b'\n_START_ARTICLE_\nNachtflug\n_START_SECTION_\nPrie\xc5\xa1istor\xc4\x97\n_START_PARAGRAPH_\n1990 m. po albumo \xe2\x80\x9eData De Groove\xe2\x80\x9c, kur\xc4\xaf prodiusavo Robertas Pongeris, nesekm\xc4\x97s, Falco v\xc4\x97l \xc4\x97m\xc4\x97 dirbti su oland\xc5\xb3 prodiuseri\xc5\xb3 duetu - broliais Robu ir Ferdi Bollandais, kurie prodiusavo jo ankstesnius albumus \xe2\x80\x9eFalco 3\xe2\x80\x9c, \xe2\x80\x9eEmotional\xe2\x80\x9c bei \xe2\x80\x9eWiener Blut\xe2\x80\x9c. Kartu su jais sukurtos 8 dainos, likusios 2 - su prodiuseriais Haraldu Kloseriu ir Thomasu Schobeliu._NEWLINE_Muzikinio \xc5\xbeanro at\xc5\xbevilgiu \xc5\xa1\xc4\xaf Falco darb\xc4\x85 galima pavadinti bene vientisiausiu jo albumu, kadangi absoliuti dauguma albumo dain\xc5\xb3 yra pana\xc5\xa1aus stiliaus ir ritmo k\xc5\xabriniai, kuriuos jungia ry\xc5\xa1kus sintezatorinis motyvas, pa\xc4\xafvairintas elektrine gitara bei trankiomis b\xc5\xabgn\xc5\xb3 partijomis, tod\xc4\x97l \xc5\xa1is specifinis skambesys skiriasi nuo kit\xc5\xb3 Falco album\xc5\xb3 ir yra gan lengvai atpa\xc5\xbe\xc4\xafstamas._NEWLINE_\xc4\xae album\xc4\x85 buvo \xc4\xaftrauktos tik dvi l\xc4\x97tesnio tempo dainos - balad\xc4\x97s \xe2\x80\x9eCadillac Hotel\xe2\x80\x9c bei \xe2\x80\x9eNachtflug\xe2\x80\x9c._NEWLINE_Atskir\xc5\xb3 \xc5\xa1ali\xc5\xb3 rinkoms albumas buvo i\xc5\xa1leistas su dviem skirtingais vir\xc5\xa1eliais.\n_START_SECTION_\nSinglai\n_START_PARAGRAPH_\nI\xc5\xa1leisti singlai \xe2\x80\x9eTitanic\xe2\x80\x9c, \xe2\x80\x9eDance Mephisto\xe2\x80\x9c bei \xe2\x80\x9eNachtflug\xe2\x80\x9c. \xe2\x80\x9eTitanic\xe2\x80\x9c pakilo \xc4\xaf Top-3 ir laim\xc4\x97jo daugyb\xc4\x99 apdovanojim\xc5\xb3. Jo videoklipe panaudota nealbumin\xc4\x97 dainos versija, kurios priedainis \xc4\xafra\xc5\xa1ytas angl\xc5\xb3 kalboje.\n_START_SECTION_\nKiti faktai\n_START_PARAGRAPH_\nPo \xc5\xa1io albumo i\xc5\xa1leidimo Falco po 6-i\xc5\xb3 met\xc5\xb3 v\xc4\x97l i\xc5\xa1vyko \xc4\xaf koncertin\xc4\xaf tur\xc4\x85 po Europ\xc4\x85. Ry\xc5\xa1kiausias jo pasirodymas buvo 1993 m. koncertas festivalyje \xe2\x80\x9eDonauinselfest\xe2\x80\x9c, kuris pritrauk\xc4\x97 150 t\xc5\xabkst. \xc5\xbei\xc5\xabrov\xc5\xb3, nors smarkiai lijo ir per dain\xc4\x85 \xe2\x80\x9eNachtflug\xe2\x80\x9c trenk\xc4\x97 \xc5\xbeaibas. Toks rekordinis \xc5\xbei\xc5\xabrov\xc5\xb3 skai\xc4\x8dius yra vienas i\xc5\xa1 4-i\xc5\xb3 geriausi\xc5\xb3 pasiekim\xc5\xb3 per 24 festivalio gyvavimo metus. V\xc4\x97liau pasirod\xc5\xbeius\xc4\xaf \xc5\xa1io koncerto DVD lyd\xc4\x97jo toks didelis populiarumas, kad teko i\xc5\xa1leisti net kelis papildomus tira\xc5\xbeus._NEWLINE_1994 m. Falco pristat\xc4\x97 \xc5\xa1io albumo dainas su 80-ies muzikant\xc5\xb3 simfoniniu orkestru. Po 14-os met\xc5\xb3 (2008 m.) \xc5\xa1is \xc4\xafra\xc5\xa1as, pavadintas \xe2\x80\x9eSymphonic\xe2\x80\x9c, buvo i\xc5\xa1leistas CD ir DVD formatais, kurie abu pakilo \xc4\xaf pirm\xc4\x85sias Austrijos album\xc5\xb3 vietas, taip pat ir \xc4\xaf Vokietijos Top-15.'